Казан шәһәре Совет районының “Татар телендә тәрбия һәм белембирүче
60 нчы номерлы катнаш төрдәге балалар бакчасы”мәктәпкәчә белем муниципаль бюджет учреждениясе

“Кояш чыкса – табигать яңара, китап укысаң – күңелең агара”
мәктәпкәчә әзерлек төркемендә
 интеграцияләштерелгән белем бирү эшчәнлеге

Төзеде: I квалификацион категорияле 

татар теле тәрбиячесе                                                                                                       Фазылҗанова Динә

                                                                                            Сәләхетдин кызы
Татарстан Республикасы, 2020 ел
Тема: “Кояш чыкса – табигать яңара, китап укысаң – күңелең агара”
Программа эчтәлеге:

1. Балаларда китапларга сак караш, хөрмәт тәрбияләү.

2. Сорауларга эзлекле, җыйнак,төгәл һәм матур итеп җавап бирә белү күнекмәләрен, логик фикерләү сәләтен үстерү.

3. Тәрбиячене тыңларга өйрәтү.

4. Фольклор аша балаларның артистлык сәләтләрен, сәхнәләштереп җырлау осталыкларын,  көйне тавыш югарылыгына карап аера белү күнекмәләрен формалаштыру.
Җиһазлау: 1. интерактив такта.
                    2. Урман буенда зәңгәр күл декорациясе. Күл өстендә төнбоеклар, лилияләр, камышлар. Яр буенда ике каен бүрәнәсе ята .Күл янында таллар, куаклар һәм агачлар үсеп утыралар. 
Шөгыль барышы:

Беренче өлеше:

Тәрбияче: Исәнмесез, балалар!

Балалар: Исәнмесез, саумысыз!

Тәрбияче: Хәерле көн, балалар!

Балалар: Имин үтсен көнегез!

Тәрбияче: Кәефләрегез ничек соң?

Балалар: Кояшлы иртә кебек

                Татар телен – туган телне

                 Өйрәнергә дип килдек.

Тәрбияче: Балалар, мин сезгә хәзер бер табышмак әйтәм, ә җавабын дөрес әйтсәгез тактада чыгар (1 нче слайд)
Тавышсыз, кулсыз булса да,

Күп сүзле, күп рәсемле.

Нинди тылсымлы әйбер ул?

Син дускай беләсеңме. 

Балалар җавабы: Китап
Тәрбияче: Өй башына утырган, җир йөзен нур белән тутырган.

Балалар җавабы: Кояш

Теманың исеме, китаплар сурәтләнгән  2 нче слайд

Тәрбияче: Кем күп белергә тели,

                    Китап була кулында.

                    Менә хәзер сүз башлыйбыз

                    Шул якын дус турында.
Балалар шигырь сөйли: 

                            Китап 
Һәр шәһәрдә, һәр авылда

Иртән, көндез, кичләрен

Китап бизи һәрбер өйдә

Укучының өстәлен.

Яхшы китап белән безнең

Һәркайсыбыз дуслаша.

Без белмәс идек үткәнне,

Яңаны ул булмаса.

Кадерләп тота китапны

Укучы үз кулында.

Үрнәк ул – акыллы китап – 
Безгә тормыш юлында.

                             Сергей Михалков
Тәрбияче: Балалар, әйдәгез әле, “Кайда, нәрсә, ничек? Уенын уйнап алыйк.

1 нче сорау: Әйтегезче, китапның гомере озын булсын өчен нәрсә эшләргә кирәк (3 нче слайд)

Ике бала Х. Шабановның “Кадерлә син китапны” дигән шигырен сөйлиләр.

Китап – киңәшчең синең,

Дустың, ярдәмчең синең.

Ул хөрмәткә бик хаклы

Кадерлә син китапны.

Почмакларын бөкләмә,

Битләрен дә ертма син.

Ул яратмый пычракны,

Керне, тузанны, тапны.

Саф керсез күңелең белән

Бик чиста тот китапны.

2 нче сорау: Китап язар өчен башта нәрсәләр кирәк?

Балалар җавабы: Китап язар өчен язмалар кирәк.(4 нче слайд)
3 нче сорау: Язучы китап өчен нәрсә яза? (5 нче слайд)
Балалар җавабы: Язучы китап өчен хикәя һәм әкият яза.

Тәрбияче: Дөрес балалар, әфәрин. Менә сезгә 3 нче сорау, ә шагыйрь китап өчен нәрсә яза? (6 нчы слайд).

Балалар җавабы:Шагыйрь китап өчен шигырь яза.

Тәрбияче: Әйдәгез әле, балалар, ял итеп, тел көрмәкләндергеч әйтеп алыйк.

Тап-тап-тап – кызыклы китап

Тап-тап –тап – калын китап

Тап-тап-тап – рәсемле китап

Тап-тап-тап – бу минем китап

Тап-тап-тап – бир миңа китап.

Балалар эшебезне давам итәбез. 4 нче сорау: Рәссам нишли?  Әлеге рәсемдә сез нәрсәләр күрәсез? (7 нче слайд)
Балалар җавабы: Әлеге рәсемдә мин төсле карандашлар, төсле буяулар, бөтергеч, нота китабы һәм рәсем күрәм.
Тәрбияче: Нәрсә артык?
Балалар җавабы: Нота китабы.
Тәрбияче: Дөрес балалар. Киләсе 5 нче сорау. Китап кайчан әзер була? (Слайд 8)
Балалар җавабы: Тышлап, исем кушкач китап әзер була.

Тәрбияче: Булдырдыгыз, балалар. Барлык сорауларгада дөрес, матур җавап бирдегез. Карагыз әле, сезгә кояшта елмая. Балалар, ә сез китап турында мәкальләр беләсезме?

Балалар җавабы: Әйе, беләбез.

Китап – белем чишмәсе.

Китап –бакча, андагы язулар – шул бакчаның гөлләре.
Китап укысаң – белемең артыр, укымасаң – белгәнең дә онытылыр.

Китап – кешенең дусты.

Китаплы гаилә – бәхетле гаилә.

Китапсыз өй, тәрәзәсез өй кебек.

Китап – иң якын дус.

Тәрбияче: Әфәрин, балалар. Әгәр дә инде дусларым китапларыгыз таушалса, битләре төшсә, ертылса, безгә китап докторы ярдәм итәр. Балалар                 Х. Халиковның “Китап докторы” шигырен сөйлиләр.

Әбиләр дә авырый

Бәбиләр дә авырый...

Салкын тисә аз гына,

Дару кирәк барсына.

Чирли хәтта китап та

Ник көләсең? Чынлап та...

Бите төшә, ертыла – 

Ул бит көн дә тотыла.

Тотам шуңа сак кына,

Авырдымы чак кына,

Чирен шундук күрәм мин,
Дәвасын да беләм мин.
Төбе төшсә төплим мин,

Әйткәнне һич көтмим мин.

Китапларың чирләсә,
Үз кулыңнан килмәсә,

Миңа китер туп-туры

Мин аларның докторы.
Балалар өстәл артына утырып, ертылган китапларны ябыштырылар, китапка язылган язуларны бетерәләр, почмакларын тигезләп куялар. (Бу эш интерактив тактада башкарыла)
Тәрбияче: Әфәрин, балалар. Дусларым халыкта шундый әйтем бар: “Китап укысаң – күңелең агара”. Менә бүген сез шигырьләр дә сөйләдегез, тел көрмәкләндергеч, мәкальләр дә  әйттегез, болар барысы да китапта язылган. “Кояш чыкса – табигать яңара”. Балалар, мин сезне су буена,зәңгәр кул буена кичке уенга чакырам.
Икенче өлеше:
Балалар торып, зәңгәр күл декорациясе ясалган урынга баралар.
Малайлар:- Сез дә монда, без дә монда

Әйдәгез, кызлар кичке уенга!

Җырлап-биеп, уйнап-көлеп,

Күңел ачыйк су буенда.
Кызлар:  - Ә сез бии беләсезме соң, егетләр? Биеп күрсәтсәгез  кайтмыйбыз, калабыз!

(Кызлар бүрәнә өстенә утыралар.)

 Малай:   - Әйдәгез әле, егетләр!
Егетләр биюе.
Кызлар:  - Әйдәгез хәзер җырлап алыйк!

Җыр “Зәңгәр күл”.(күл тирәсенә утыралар)
Зәңгәр күл – бик матур күл:

Тирәсе камышлык.

Аның белән без әле

Тик быел таныштык.

Күлнең зәңгәр суларын

Чәчрәтеп уйныйбыз.

Шундый рәхәт күңелле,

Уйнап һич туймыйбыз.

Йөзәбез колач җәеп,

Баш белән чумабыз.

Елмая күктә кояш,

Без ярга киләбез.
 Малай:     - Тыпыр-тыпыр тыпырдатып

Бергә басаек әле.

Уйнап-көлеп, җырлап-биеп

Күңел ачаек  әле!

Кыз:        - Түгәрәкле уйнаганда

Әйләнеп җырлаганда,

Түгелә күңел моңнары

Чишмәдәй кайнап ага.

 Малай: - Әй, уңган егет сикереп чык!

Чибәр кызны алып чык.

Бире килегез әле,

Биеп килегез әле.

Малай:    - Чык, Гадилә, чык яныма

Чык әле яннарыма

Үземне ялгыз биетеп

Оятларга калдырма.

Кыз:   - Чыгамын, Рүзәл, чыгамын,

Аяк ашала мени?

Җиргә тибеп йөрүләрең

Бию атала мени?

Малай:      - Бие, бие, бие әле

Биегәнең юк әле.

Биегәнең булмаса да,

Матур биисең әле.

Кыз:           - Әйдә, әйдә, катырак бас

Биегәнне күрсеннәр.

Баскан җирдә ут чыгара

Бу Зөхрә  дисеннәр.

Малай: Алмагачның алмасын

Кара, кызчык алмасын.

Яшь чагында биеп калыйк

Үкенечкә калмасын.

Җырлы-биюле  уен” Зәңгәр чәчәк”.
Юл читендә зәңгәр чәчәк
Якты нурлар тарата.
Безнең кызлар һәм малайлар Зәңгәр чәчәк ярата.
                                       Якын дуслар арасыннан
                                       Берсен сайлап ал әле. 
Тезләреңә ипле булыр -
                                                 Мендәреңне сал әле.
Малай:      - Әйдәгез, хәзер ял итеп алабыз.(Балалар түгәрәкләнеп утыралар)

Такмак әйтү.

Кыз: Йөгереп чыксам урамга

Кайтып килә бер карга.

Агыйделдән су төягән

Бастырыклап бер арба.

Малай: Агыйделнең аръягында

Чытыр-чытыр ут яна.

Песи китте сүндерергә

Салам төяп бер арба.
            Кыз:     Иртән торып тышка чыксам

Кырмыска утын кисә.

Кара сарык биеп йөри,

Сыер чәбәкәй итә.

Малай: Ак әтәч курай тарта,

Тавык гармун уйната.

Шул моңнарга чыдый алмый

Ата каз елап ята.

Малай:       Аягымда кызыл яулык,

Башларымда чабата.

Җәйнең эссе көннәрендә

Аягым карга бата.

Кыз:        -  Карагыз әле, Сәетнең түбәтәе нинди матур. Әйдәгез, түбәтәй белән уйныйбыз.

Җырлы-биюле уен “Түбәтәй”.
Түбәтәеңне кигәнсең,
Бик ерактан килгәнсең,
Төскә матурлыгың белән
Шаккатырыйм дигәнсең.
Түп-түп-түбәтәй,
Түбәтәең укалы.
Чиккән матур түбәтәең
Менә кемдә тукталды.
Малай:    - Амалия, нигә көләсең?

Кыз:- Көләм.
Малай:    - Көл, көл, көлле күмәч ашатырмын.

Кыз:- Көләм.
Малай:   - Көлсәң, көл капчыгы тегәрбез.

Кыз:      -  Көләм.

Малай:   - Авызың зураер.

Кыз: - Зурайса, кечерәйтергә сине чакырмам.
Малай:      -Көлмә дим.

Кыз:           - Елыйм мени?

Малай:       - Елама, җырла!

Кыз:    - Җырла, җырла, дип әйтәсез, сезгә нинди җыр кирәк?

Балалар:       Бию турында.

Җыр “Һаман бию кызык шул.”
Малай:        Эх, күңелле кичәсе,

Шунда яшьләр җыелган.

Шунда бию, шунда көлү

Шунда шаян уеннар.

 “Җырлыйк әле” көенә такмаклар җырлау (балалар таралышып басалар)

(Җырлап бетергәч, малайлар кызлардан чиләкләрен алып чыгып китәләр)

Җырлыйк әле, җырлыйк әле,

Җырлыйк әле, иптәшләр

Иптәшләр үзебезнеке – 

Бәлки, гаеп итмәсләр.

Әйе шул, шулай шул

Бәлки, гаеп итмәсләр.

Безнең кошлар урманда,

Кая сезнең кошыгыз?

Килер көннәр очрашырбыз..

Ә хәзергә хушыгыз.

Әйе шул, шулай шул

      Ә хәзергә хушыгыз.

Балалар көй астында парлашып чыгып китәләр.

